Edizzjoni oħra tan-Notte Bianca ġiet fi tmiemha, u ħafna forsi għadhom qed jgħidu lil sħabhom kemm ħadu gost jaraw wirjiet partikolari, u kemm dejquhom oħrajn. L-ispettaklu u d-divertiment huwa l-għan prinċipali ta' kull artisti, iżda l-fatt huwa li, fiż-żmien li qed ngħixu fih illum, hemm min iridek tmur lura d-dar b'ċertu piż fuq spallejk. Wirja li attirat bosta kienet Insanity of Vanity, fi Spazju Kreattiv, fejn wirja ta' portaits antiki, l-ewwel tip ta' stessi dokumentati fl-istorja, fl-aħħar twassal f'post fejn hemm attriċi fuq siġġu – il-pupazz tal-udjenza. Il-kitba miktuba fuq ġisimha tirrifletti l-standards tas-sbuħija tal-lum; imbagħad din tieħu l-ħajja u timprovizza skont dak li hemm miktub fuq ġisimha. Produzzjoni teatrali b'differenza: għandek l-attriċi quddiem, film qasir jintwera wara, u tpinġija fil-madwar. Forsi ħafna ħasbu li se jaraw dramm u baqgħu mibluhin b'dak li raw quddiemhom.Fuq kollox, forsi baqgħu kemxejn imniggżin għax dak kollu li raw kien donnu is-satiriku tal-ħajja li ħafna żgħażagħ qed jgħixu. Tkellimna mad-direttur, Angele Galea, dwar il-wirja msejħa transmedia li ħalliet lil ħafna bil-kurżità, u kif ix-xogħol tal-artisti qed jinbidel minħabba l-istil ta' ħajja li qed ngħixu llum. Mit-temi kollha li qed naraw jaħkmu liż-żgħażagħ tagħna, għalfejn selfies? Dejjem ħassejtni inkwetata nara żgħażagħ jaqsmu ritratti li, la jikbru u forsi jimmaturaw, jistgħu itellfuhom f'ħajjithom. Daż-żmien, min jimpjega sar jiċċekkja wkoll is-siti soċjali biex jara dak li se jimpjega min fil-fatt hu. Qatt ma tista' tkun taf fiċ-ċert fejn se jispiċċa ritratt li tfajt fuq dawn is-siti. Iż-żgħażagħ mhux se jaħsbuha darbtejn qabel ma jitfgħu ritratt li, la jgħaddi ż-żmien, jista' jiddispjaċihom li tefgħuh. Ħassejt li għandi noħloq biex nara għaliex wieħed joqgħod jaqsam ċertu ritratti mad-dinja. F'din l-esibizzjoni transmedia xtaqt nikkummenta fuq il-fatt li wieħed tant hu mehdi bil-lenti quddiem wiċċu jew wiċċha, li ma hemmx iktar ħin biex idawwar ftit ħarstu u jifhem x'qed jiġri fid-dinja. Għalfejn ħassejt li din it-tema partikolari kellha titwassal lill-pubbliku proprju b'dan il-mod? Bħalissa fid-dinja hawn ħafna inkwiet u ftit huma dawk li jagħdru verament. Biex nesprimi li kelli ngħid, ridt ngħidu b'kull mod li nħoss. Jien inpinġi u nirreċta, fost affarijiet oħra, u biex nesprimi ruħi fuq suġġett tant importanti għalija ridt nuża kull mezz disponibbli għalija. Jien xtaqt li nies fl-udjenza jifhmu lil xulxin, u forsi flimkien naslu biex xi darba nnaqqsu dak li jifridna u nżidu dak li jgħaqqadna. Fis-sitt installazzjonijiet li hemm ukoll f'din il-wirja, jien nistieden 'il-udjenza tħares lejn mera u tara lil xi ħadd ieħor. Jien użajt maskli, mirja u pitturi, biex dak li jkun jinqata' mir-realtà li qed jgħix u għal ftit sekondi jirrifletti fuq il-fatt li kieku hu ma kienx hu. Kif tħossok lejn ċertu nies kieku ma kontx inti, imma huma? Aħna fortunati biżżejjed li m'għandniex problemi enormi, bħal popli sħaħ jobogħduna, oħrajn li jibbumbardjawna, mentri nies oħra għaddejjin minn dan il-martirju. Forsi jekk l-udjenza tieqaf mill-ħajja sfrenata li tgħix u t-thewdin ta' kif tidher, ikun hemm spazju f'ħajjitha biex tibda ssegwi lill-imċaħħad. It-teatru qed jinbidel, isir iżjed interattiv, forsi ftit iżjed daring. Donnu għandu bżonn midja oħra biex jolqot udjenza moderna. Tantiċipa żmien fejn l-esperjenza teatrali tradizzjonali, li int poġġejt 'il bogħod mill-palk u segwejt biss, tinqata' għalkollox? Iktar milli tinqata', inżidu fit-tipi differenti ta' produzzjonijiet. Dan hu żmien ta' invażjoni teknoloġika u interattiva f'ħajjitna. Dan bilfors li se jinfluwenza x-xogħol tal-artist, kemm jekk teatrali, viżiv, mużikali jew qasam ieħor artistiku, għax id-dinja bħalissa hemm qiegħda, imma ma narax li jieqaf teatru iktar tradizzjonali. Dejjem hemm postu, xejn xejn biex wieħed iġedded il-memorji tal-passat. Ħafna jaraw lit-teatru biss bħala mezz ta' spettaklu jew ta' divertiment. Rajt li, fiż-żminijiet tal-lum, it-temi li naraw fuq il-palk inbidlu b'mod li donnhom l-artisti jridu jniggżu l-udjenza aktar milli jagħtu spettaklu? Jien naħseb li fejn qegħdin fl-istorja tal-bniedem, għandna bżonn ħafna tniggiż mill-aljenazzjonijiet ta' madwarna, pereżempju din tal-iffissar fuq is-selfies. Id-dinja qed issir wisq kummerċjali – kulħadd irid il-ġdid, jidher iżgħar, l-aħjar, iħossu sinjur, jekk jista' jkun superstar, bis-segwaċi fuq is-siti soċjali. L-artist, bil-kuxjenza sensittiva tiegħu ħa jħossha din u, bħal fil-każ tagħna, se jgħolli mera lejn is-soċjetà ta' madwaru jew madwarha biex juri li hemm iżjed x'wieħed jista' joffri milli kif jidher qabel joħroġ, wara l-gym, fil-karozza, xi xtara u x'se jiekol. Din l-esibizzjoni ma kinitx kontra s-selfies. Kienet kontra l-iffissar żejjed u n-nuqqas ta' ħsieb meta wieħed jaqsam selfie fuq siti soċjali, speċjalment meta qed jipperikola ħajtu jew ir-reputazzjoni tiegħu jew ta' ħaddieħor. Ħassejt li x-xogħol ta' attriċi nbidel f'wieħed fejn trid tgħallem aktar milli tkun mezz ta' divertiment? Definittivament. Jista' jkun li dan il-fenomenu tas-selfies huwa fażi ta' bidla, iżda xorta nemmen li juri kemm hawn min m'għandux kuraġġ juru dak li veru hu u jmur kontra n-normi soċjali u tal-midja. Il-bżonn li xi ħadd jiddefendi l-identità tiegħu, hi x'inhi, kollu kien projettat fil-wirja. Jien inħobb insejjaħlu 'teatru krudili', li kien kiteb tant fuqu Antonin Artaud li ried li l-udjenza tmur lura d-dar imniggża, u naħseb li ħafna artisti qed jesperimentaw bit-teorija tiegħu. Ħafna mir-rispons li kellna kien: "Vera!" Din hija verità li jafha kulħadd imma ħadd ma jrid iħares lejha. Tant naċċettawha li ħadd ma jieqaf u jaħseb u janalizza x'qed jagħmel fil-verità meta jieħu selfie, u donnu jitlob l-approvazzjoni minn xi ħadd ieħor online. Fl-istess ħin hawnhekk qed naraw eżempju ċar ħafna ta' one-woman-show. Ħassejtek iżjed vulnerabbli fuq il-palk waħdek? Speċjalment meta nqisu li l-wirja hija bbażata għall-aħħar fuq improvizzazzjoni? Inħossni ħafna iktar sigura fuq il-palk waħdi. Jista' jkun għax jien naqra control freak, imma l-fatt li qiegħda waħdi fuq il-palk ifisser li ma kelli għalfejn niddependi fuq ħadd ħlief fuqi nnifsi. Jiġifieri, jekk jien għamilt żball nista' nirranġah bil-mod tiegħi u kif naf jien. Imma fl-istess ħin id-dinamika tonqos xi ftit għax ma jistax ikolli l-istess 'logħob' li tista' toħloq ma' persuna oħra fuq il-palk. Iva, kien hemm mumenti fejn ħassejtni waħdi u, peress li din hi wirja pjuttost grotteska u fiżika, biex noħloq ċerta 'stampi', biex ngħix hekk, kienet diffiċli. F'wirja transmedia, x'kien ir-rwol tal-attriċi? Jiena kont fortunata minn daqshekk għax ħdimt ma' Mia Scerri, li kienet il-vidjografu tal-esibizzjoni. Mia taf eżatt kif toħrog l-iktar mumenti ġenwini tiegħi f'dawk li huma emozzjonijiet bħal rabja, dwejjaq, u ferħ, li kienu importanti li joħorġu ġenwinament fil-film qasir li kien parti mill-esibizzjoni. Minn daqshekk xogħli ma tantx inbidel għax kont qed nagħmel xogħol teatrali li kien qed ikun miġbud, u waqt l-esibizzjoni rreċtajt u improvizzajt skont il-kitbiet tal-udjenza. Il-fatt li kelli lil xi ħadd bħal Mia taħdem magħna kienet ta' għajnuna kbira għax serrħitli moħħi li kollox se joħroġ bi kwalità tajba u ġenwin. Nasal ngħid li jekk dan l-istil ta' transmedia jibda jkun fergħa teatrali, naħseb, iva, ix-xogħol tal-attur fil-produzzjoni kapaċi jkun iżjed faċli. Nafu li għamilt mhux inqas minn sena tistudja t-teatru f'Madrid, Spanja. Ma nistax ma nistaqsikx fuq id-differenza fl-oqsma teatrali taż-żewġ pajjiżi. Madrid belt kbira u, jekk kien hemm għaxart elef reċta, jien rajt biss għaxra minnhom għax impossibbli tlaħħaq ma' kulma jkun qed isir. Allura nista' niġġudika biss fuq dak li rajt. Ħassejt li avolja nħossu li bliet oħra għandhom vantaġġ artistiku fuqna, assolutament ma kienx il-każ fl-esperjenza tiegħi. Ftit li xejn rajt tkissir tal-konvenzjoni. Onestament ma togħġibnix il-ħaġa, għax ħassejt li x-xogħol isir biss għall-flus. Imwaħħlin wisq mat-tradizzjoni teatrali tagħhom, il-Golden Age. Jagħmlu xogħol tajjeb ħafna, u l-atturi tajbin immens, imma hemm din il-biża' mill-esperimentazzjoni. Meta turi min int bħala artista, jippruvaw idaħħluk għall-mod tradizzjonali ta' kif għandek issir attriċi. Jien, pereżempju, naħdem ħafna bil-metafora u l-poeżija.Hemmhekk ukoll, imma sibt min saħansitra qalli biex nagħlaq il-vit tal-kreattività. Dak li rribella kontrih id-drammaturgu Federico Gracia Lorca fl-għoxrinijiet għadu qed isir. Hawn Malta hija iżjed aċċettabbli li tesperimenta; li hawn forsi nuqqas ta' għarfien dwar teatru simboliku u metaforiku. Imma anke loġistikament, hawnhekk faċli jkollok aċċess għal teatru jekk trid ittella' biċċa xogħol. F'Madrid għandek elf ponn iħabbtu mal-istess bieb, hawnhekk għandek għaxra. Għall-attriċi Alba Florian Viton, il-messaġġ li tiġġieled għall-identità tiegħek kien l-iktar ħaġa li ġegħilha tipparteċipa b'mod sħiħ f'dan il-proġett. Wara li smajna x'kellha xi tgħid id-direttur fuq il-wirja prinċipali Insanity of Vanity, ma stajniex ma nistaqsux kif ħasset li xogħolha bħala attriċi kellu jinbidel minħabba n-natura tal-produzzjoni